Οι συνολικές ληξιπρόθεσμες οφειλές των φορολογούμενων προς το Δημόσιο ανήλθαν, τον Σεπτέμβριο , στα 92,75 δισ. ευρώ, ήτοι αυξήθηκαν κατά 1,3 δισ. ευρώ σε σχέση με τον Αύγουστο . Οι νέες ληξιπρόθεσμες οφειλές, αυτές δηλαδή που δημιουργήθηκαν εντός του 2016, ανήλθαν τον Σεπτέμβριο στα 10,34 δισ. ευρώ, έναντι 8,98 τον Αύγουστο, παρουσιάζοντας αύξηση 1,35 δισ. ευρώ.

Σύμφωνα με τα επίσημα στοιχεία της Γενικής Γραμματείας Δημοσίων Εσόδων ο συνολικός αριθμός των φορολογούμενων, φυσικών και νομικών προσώπων, με ληξιπρόθεσμες οφειλές διαμορφώθηκε, τον Σεπτέμβριο, στους 4.374.475, έναντι 4.030.910 που ήταν τον Αύγουστο. Αυτό σημαίνει ότι μόνο μέσα σε έναν μήνα δημιουργήθηκαν άλλοι 343.565 φορολογούμενοι με ληξιπρόθεσμες οφειλές.

Περίπου 788.947 φορολογούμενοι έχουν δει την εφορία να τους έχει κατασχέσει κάποιο περιουσιακό στοιχείο ή εισόδημα. Ο δε αριθμός των φορολογούμενων, στους οποίους επιβλήθηκαν μέτρα αναγκαστικής είσπραξης, όπως κατασχέσεις τραπεζικών υπολοίπων και εισοδημάτων στα χέρια τρίτων (ενοίκια κα) αυξήθηκε τον Σεπτέμβριο κατά 14.626.

Στην πράξη 1 στους 2 φορολογούμενους έχει ληξιπρόθεσμες οφειλές στην εφορία, 1 στους 5 είναι εκτεθειμένος σε κατασχέσεις και ευρύτερα σε αναγκαστικά μέτρα είσπραξης, και περίπου 1 στους 10 έχει υποστεί αναγκαστικά μέτρα είσπραξης.